section_heading: Trenerska karijera
paragraph_text: Nakon što mu je propao angažman u Barceloni, 1952. godine pohađao je nacionalni trenerski tečaj u Barceloni i završio ga kao peti rangirani stručnjak od tridesetak polaznika, te je postao trener u Španjolskom nogometnom savezu. Međutim, klub C.D. Sabadell iz Barcelone ponudio je bolje uvjete i ugovor na dvije godine te Monsider prihvaća treniranje prve momčadi spomenutog kluba, gdje ostaje do 1955. godine. Po okončanju tog ugovora od 1955. do 1961. godine trenirao je klubove 2. i 3. španjolske lige: Barakaldo, Barakaldo, Sants, L'Hospitalet. Tada, nakon dvije igračke godine provedene u Italiji i jedne u Kolumbiji, te deset u Španjolskoj kao trener, Monsider 1961. godine napušta Europu i seli u SAD. Međutim, u toj zemlji su nogomet igrali samo emigranti raznih narodnih skupina i nije bilo moguće nastaviti s profesionalnim nogometom, od kojeg se moglo živjeti, tako da je Monsider trenirao još samo amaterske i poluamaterske momčadi, poput hrvatskog kluba Metros Croatia iz Toronta.